Title: ประกาศคณะกรรมการกำกับการซื้อขายสินค้าเกษตรล่วงหน้า ที่ กป 1/2547 เรื่อง การประกอบธุรกิจอื่นที่เกี่ยวกับสินค้าเกษตร

ประกาศคณะกรรมการกำกับการซื้อขายสินค้าเกษตรล่วงหน้า

ประกาศคณะกรรมการกำกับการซื้อขายสินค้าเกษตรล่วงหน้า
ที่
กป ๑/๒๕๔๗
เรื่อง
การประกอบธุรกิจอื่นที่เกี่ยวกับสินค้าเกษตร[๑]

โดยที่เป็นการสมควรกำหนดให้มีตัวแทนที่เป็นนิติบุคคล
ของนายหน้าซื้อขายล่วงหน้าในการจัดหาคำสั่งซื้อหรือคำสั่งขายล่วงหน้าจากลูกค้า
ทั้งนี้ เพื่อเป็นการเพิ่มช่องทางและโอกาสในการซื้อขายล่วงหน้าของบุคคลทั่วไป
อันจะเป็นการส่งเสริมสภาพคล่องในการซื้อขายล่วงหน้า

อาศัยอำนาจตามความในมาตรา ๓
แห่งพระราชบัญญัติการซื้อขายสินค้าเกษตรล่วงหน้า พ.ศ. ๒๕๔๒
อันเป็นพระราชบัญญัติที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๕ มาตรา ๓๖ มาตรา ๔๘ และมาตรา ๕๐ ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมาย คณะกรรมการกำกับการซื้อขายสินค้าเกษตรล่วงหน้าจึงกำหนดการประกอบธุรกิจอื่นที่เกี่ยวกับสินค้าเกษตรดังต่อไปนี้
เป็นธุรกิจการซื้อขายล่วงหน้า

ข้อ ๑
 กำหนดให้การเป็นตัวแทนสนับสนุนการซื้อขายล่วงหน้าเป็นธุรกิจการซื้อขายล่วงหน้าตาม
(๖) ของบทนิยาม ธุรกิจการซื้อขายล่วงหน้า ภายใต้มาตรา
๓ แห่งพระราชบัญญัติการซื้อขายสินค้าเกษตรล่วงหน้า พ.ศ. ๒๕๔๒

ข้อ ๒
 ตัวแทนสนับสนุนการซื้อขายล่วงหน้า
ตามข้อ ๑ หมายความว่า
นิติบุคคลที่ได้รับอนุญาตจากเลขาธิการให้ประกอบธุรกิจเป็นตัวแทนของนายหน้าซื้อขายล่วงหน้า
ในการจัดหาคำสั่งซื้อหรือคำสั่งขายล่วงหน้าจากลูกค้า ซึ่งรวมถึงการติดต่อ
ชักชวนหรือให้คำแนะนำเกี่ยวกับการซื้อขายล่วงหน้าแก่ลูกค้าด้วย

ข้อ ๓
 ประกาศนี้ให้ใช้บังคับตั้งแต่วันถัดจากวันที่ประกาศเป็นต้นไป

ประกาศ
ณ วันที่ ๑๔ กันยายน พ.ศ. ๒๕๔๗
วัฒนา
 เมืองสุข
รัฐมนตรีว่าการกระทรวงพาณิชย์
ประธานกรรมการกำกับการซื้อขายสินค้าเกษตรล่วงหน้า

ปริยานุช/ผู้จัดทำ
๑๐
มิถุนายน ๒๕๕๒

[๑]
ราชกิจจานุเบกษา เล่ม ๑๒๖/ตอนพิเศษ ๗๘ ง/หน้า ๒๗๑/๒ มิถุนายน ๒๕๕๒